เพียงแค่เริ่มก็สำเร็จ
คงไม่มีใครปฏิเสธความสำคัญของการออมการลงทุน ว่าเป็นปัจจัยสำคัญในการสร้างอนาคตที่มั่นคง
7 ก.พ. 2555

คงไม่มีใครปฏิเสธความสำคัญของการออมการลงทุน ว่าเป็นปัจจัยสำคัญในการสร้างอนาคตที่มั่นคง 
แต่ในทางปฏิบัติคนไทยจำนวนไม่น้อยกลับมีเงินออมไม่เพียงพอ หรือแม้แต่ยังไม่มีการออมเลยด้วยซ้ำ เพราะยังใช้จ่ายแบบเดือนชนเดือน ยิ่งถ้าต้องออมแบบเป็นกอบเป็นกำไว้ลงทุนหาดอกผลยิ่งยากมาก แม้ว่าที่จริงแล้วการเก็บเล็กผสมน้อยโดยตัดค่าใช้จ่ายที่ไม่จำเป็นออกไปบ้าง เป็นจุดเริ่มต้นการออมได้ แถมยังทำให้มีเงินล้านไว้ใช้ก่อนถึงวัยเกษียณทำได้อย่างไร วันนี้มีวิธีมาแนะนำค่ะ
การที่จะมีเงินออมได้ ขั้นแรกต้องมีรายได้มากกว่าค่าใช้จ่ายเสียก่อน ใครที่รายได้ไม่พอใช้จ่ายอยู่ทุกเดือนก็ถึงเวลาทบทวนพฤติกรรมการใช้จ่ายของตนเอง ว่าทุกวันนี้เราซื้อเพราะ “ความจำเป็น (Need)” หรือเพราะ “ความอยากซื้อ (Want)” ก่อนซื้อไตร่ตรองบ้างหรือไม่ว่าของสิ่งนั้นจำเป็นต่อการดำรงชีวิต เป็นสิ่งอำนวยความสะดวก สร้างความเพลิดเพลิน เพิ่มความหรูหรา หรือเพื่อแสดงสถานภาพ เพราะหากเราจ่ายเงินแบบใจเร็ว ไม่ได้ไตร่ตรองถึงความจำเป็นและความคุ้มค่าให้ดีเสียก่อน อยากได้อะไรก็ซื้อ เงินก็หมดโดยไม่รู้ตัว ผู้หญิงเวลาเห็นเสื้อผ้าลดราคาก็ไม่ลังเลที่จะเข้าไปเลือกซื้อ ทั้งที่มีเสื้อผ้ามากจนหยิบมาใส่ไม่ซ้ำกันได้เป็นเดือน 
ส่วนผู้ชายเห็น Gadget ใหม่ๆ ออกมายั่วใจ ต้องถอยมาใช้ให้อินเทรนด์ ทั้งที่ Gadget ที่มีอยู่ก็ยังไม่ได้ล้าสมัยและอาจจะยังใช้ไม่เต็มประสิทธิภาพ แต่เทคโนโลยีที่เปลี่ยนไวก็ทนไม่ได้ที่จะต้องเปลี่ยนตาม หรือแม้แต่การใช้จ่ายในชีวิตประจำวัน เช่น กาแฟราคาแพง อาหารเย็นในร้านหรูหรา หรือเครื่องดื่มในผับที่หลายคนควักเงินจ่ายกันง่ายๆ รวมแล้วในแต่ละเดือนก็เป็นเงินไม่น้อยทีเดียว 
ใครอยากเริ่มต้นเปลี่ยนชีวิต ลองหาเวลาทบทวนว่าค่าใช้จ่ายส่วนนี้ของเรามีอะไรบ้าง ลดหรือเลิกซื้อเลิกใช้จะกระทบกับการดำเนินชีวิตมากน้อยแค่ไหน หากเก็บเงินจำนวนนี้ไปลงทุนให้งอกเงย ในระยะยาวแทบไม่น่าเชื่อเลยว่าเพียงลดรายจ่ายฟุ่มเฟือยลงบ้าง จะสามารถสร้างความมั่นคงในชีวิตให้คุณได้มากอย่างที่คาดไม่ถึง 
คนวัยหนุ่มสาวมักมีรายจ่ายที่เข้าข่าย “ความอยากซื้อ” เสียมาก จึงจำเป็นต้องบังคับตัวเองให้ออมก่อน แล้วจึงนำส่วนที่เหลือไปใช้จ่าย อย่านิ่งนอนใจว่ายังมีเวลาเก็บเงินอีกมาก เพราะคุณจะปล่อยให้เงินที่ควรเป็นเงินสำหรับเก็บออมและนำไปลงทุนเพื่อสร้างอนาคตต้องหลุดลอยไปอย่างน่าเสียดาย แค่ลองลดความอยากแล้วมองภาพในอนาคตของคุณว่าจะเป็นแบบไหน
อนาคตที่มั่นคงและมีความสุข ไม่ได้อาศัยการสวดมนต์ขอพรสิ่งศักดิ์สิทธิ์ หรือหวังโชคช่วยรวยทางลัด แต่ตัวเราเองต้องมีการวางแผนทางการเงินที่ดี รู้จักการใช้จ่ายอย่างฉลาด ใช้ชีวิตอย่างพอเพียง และอย่าลืมว่าการลงทุนเป็นโอกาสที่เข้ามาในชีวิต ใครยังไม่เข้าใจเรื่องการลงทุน ลองเข้ามาหาความรู้กันได้ที่ www.starttoinvest.com